Forslag til Rådets direktiv om ændring af direktiv 91/440/EØF om udvikling af Fællesskabets jernbaner (98/C 321/05) (EØS-relevant tekst) KOM(1998) 480 endelig udg. - 98/0265(COD)

(Forelagt af Kommissionen den 29. september 1998)

RÅDET FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

(1) Rådets direktiv 91/440/EØF (1) bør ændres for at tage hensyn til erfaringerne med direktivets gennemførelse og udviklingen i jernbanesektoren siden dets vedtagelse, således at det sikres, at direktivets målsætninger opfyldes;

(2) for at fremme effektiv drift og udvikling af de to særskilte aktiviteter, udførelse af transport og forvaltning af infrastruktur, skabe gennemsigtighed i anvendelsen af offentlige midler til jernbanesektoren, og etablere et solidt grundlag for infrastrukturafgifter er det nødvendigt at adskille både driftsregnskaberne og balancerne for de to aktiviteter;

(3) hvis jernbanevirksomheder og de internationale sammenslutninger, de danner, skal udføre de i artikel 10 i direktiv 91/440/EØF omhandlede transportydelser, er det nødvendigt, at de fuldt ud kan udnytte den adgangsret, den pågældende artikel hjemler;

(4) med henblik herpå skal alle jernbanevirksomheder og internationale sammenslutninger behandles på et retfærdigt og ikke-diskriminerende grundlag, for så vidt angår aktiviteter, der er afgørende for adgangen til infrastruktur, og derfor skal fastlæggelse og håndhævelse af sikkerhedsregler varetages af uafhængige organer eller virksomheder, som ikke selv udfører jernbanetransport;

(5) for at fremme effektiv forvaltning af infrastruktur i almenvellets interesse bør infrastrukturforvaltere være uafhængige af staten og have ret til frit at forvalte deres interne anliggender, medens medlemsstaterne bør træffe de nødvendige foranstaltninger med henblik på udvikling og sikker brug af jernbaneinfrastruktur;

(6) for at fremme effektiv passagerbefordring og godstransport og sikre gennemsigtighed i de finansielle forhold i forbindelse med disse aktiviteter, herunder støtte til omstrukturering, er det nødvendigt at adskille regnskaberne for passagerbefordring og godstransport -

UDSTEDT FØLGENDE DIREKTIV:

Artikel 1

I direktiv 91/440/EØF foretages følgende ændringer:

1) Artikel 1, andet led, affattes således:

»- ved at sikre en adskillelse mellem forvaltningen af infrastruktur og udførelse af jernbanetransport i form af en obligatorisk adskillelse mellem både driftsregnskaber og balancer og obligatorisk overdragelse af ansvaret for de funktioner, der er afgørende for retfærdig og ikke-diskriminerende adgang til infrastruktur, til et uafhængigt organ eller en uafhængig virksomhed samt en valgfri organisatorisk eller institutionel adskillelse af andre funktioner«.

2) Artikel 3, første og andet led, affattes således:

»- »jernbanevirksomhed«: enhver offentlig eller privat virksomhed, hvis aktivitet består i godstransport og/eller passagerbefordring via jernbane, og som er forpligtet til at sørge for trækkraften

- »infrastrukturforvalter«: ethvert organ eller enhver virksomhed, der er ansvarlig for anlæg og vedligeholdelse af jernbaneinfrastruktur«.

3) Artikel 6, stk. 1, affattes således:

»1. Medlemsstaterne træffer de nødvendige foranstaltninger til at sikre, at der føres og offentliggøres særskilte driftsregnskaber og særskilte balancer for aktiviteterne i forbindelse med udførelse af transport og aktiviteterne i forbindelse med forvaltning af jernbaneinfrastrukturen. Statsstøtte, der ydes til en af disse to aktiviteter, kan ikke overføres til den anden.

Regnskaberne vedrørende de to aktiviteter skal føres således, at dette forbud kommer til udtryk heri.«

4) I artikel 7 foretages følgende ændringer:

a) Stk. 1 affattes således:

»1. Medlemsstaterne træffer de nødvendige foranstaltninger til at udvikle den nationale jernbaneinfrastruktur, idet de i givet fald tager hensyn til Fællesskabets samlede behov.

De sørger for, at der fastlægges, anvendes og håndhæves sikkerhedsstandarder og -regler og føres passende kontrol hermed. Disse opgaver varetages af organer eller virksomheder, som ikke selv udfører jernbanetransport og er uafhængige af organer eller virksomheder, der udfører sådan transport, på en måde, der garanterer retfærdig og ikke-diskriminerende adgang til infrastrukturen.«

b) Som stk. 4, 5 og 6 indsættes:

»4. Medlemsstaterne træffer de nødvendige foranstaltninger til at sikre, at infrastrukturforvaltere har en uafhængig status med hensyn til forvaltning og administration af og intern kontrol med administrative, økonomiske og regnskabsmæssige anliggender.

5. Der udarbejdes virksomhedsplaner for infrastrukturforvaltere, som omfatter deres investerings- og finansieringsprogrammer. Disse planer udformes med henblik på at opnå finansiel balance og sikre optimal og effektiv udnyttelse og udvikling af infrastruktur; planerne skal også omfatte de nødvendige midler til opfyldelsen af disse målsætninger.

6. Inden for rammerne af de overordnede politiske retningslinjer, der fastsættes af staten, og under hensyntagen til nationale planer og kontrakter (som kan være flerårige), herunder investerings- og finansieringsplaner, er infrastrukturforvaltere frit stillet bl.a. med hensyn til at:

- fastlægge deres interne organisation, jf. dog bestemmelserne i denne del

- træffe afgørelser vedrørende personale og egne indkøb

- forvalte deres egne aktiver så effektivt som muligt, udvikle ny teknologi og nye tjenester og indføre nyskabende ledelsesmetoder.«

5) I artikel 9 indsættes som stk. 4:

»4. Der føres og offentliggøres særskilte driftsregnskaber og balancer for aktiviteter i forbindelse med passagerbefordring og for aktiviteter i forbindelse med godstransport. Midler, der tilføres hvert af disse to aktivitetsområder, skal figurere særskilt på de relevante regnskaber og må ikke overføres til det andet.«

Artikel 2

Medlemsstaterne vedtager de nødvendige love og administrative bestemmelser for at efterkomme dette direktiv senest et år efter dets ikrafttræden. De underretter straks Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT L 237 af 24.8.1991, s. 25.